Jakab, Július, poslanec NR SR (2023-11-22):
Dobrý deň prajem. Vážený pán predsedajúci, vážený pán minister, vážení poslanci a poslankyne, pán minister (reakcia z pléna: „Príde, príde.“ ), aha, dobre okej, lebo moja rozprava je hlavne k nemu, lebo dneska sa udiali veci, o ktorých možno nevie a o ktorých nevie väčšina z vás, ale niektorí viete, tí, čo ste na finančnom výbore, a chcel by som vám o nich povedať. Dnes pred malou chvíľou, keď zasadal a rokoval finančný výbor, tak boli definitívne vyvrátené dva mýty, alebo dve klamstvá, s ktorými sa tu počas tejto rozpravy stretávame posledné dni a ktoré počujeme, ako hovoria poslanci zo strany SMER, zo strany HLAS, ale aj niektorí opoziční poslanci, chcel by som tieto mýty rozobrať a čo sa teda stalo, vám objasniť. Za prvé, mýtus, že rozpočet je v katastrofálnom stave. Peniaze nie sú na nič, vláda Igora Matoviča nechala rozpočet v dezolátnom stave, na dôchodky nie sú peniaze. Hovoríme už niekoľko týždňov a konkrétne aj ja, že peniaze na to v rozpočte sú, pokiaľ by ste chceli, a nehovoríme to len my, ale aj Rada pre rozpočtovú zodpovednosť, a znova zopakujem tú sumu, ktorú ste tu už počuli. Na základe schváleného rozpočtu na rok 2023 je v rozpočte voľných ešte 1,1 mld. eur, čiže 1 100 mil. eur, no stále počujeme, že ten rozpočet nie je v dobrej kondícii, dezolátny stav, nie sú peniaze ani na to, ani na to. No dnes tento mýtus si vládni poslanci alebo teda vláda vyvrátila sama a stalo sa tak na finančnom výbore, kde ministra zastupoval teda pán Ondruš, štátny tajomník na ministerstve sociálnych vecí, a teda je to pravá ruka pána ministra. Na otázku, odkiaľ zoberie peniaze na extra príspevok dôchodcov, povedal okamžite a pohotovo, budem citovať: „Peniaze sa našli, samozrejme, v štátnom rozpočte, lebo toto je štátna sociálna dávka, ktorá je plne financovaná zo štátneho rozpočtu. V štátnom rozpočte je priestor na takéto financovanie.“ Povedal dnes na finančnom výbore štátny tajomník, pravá ruka pána ministra, ktorý sa ešte nevrátil. Takže odteraz by som poprosil, že nemáte právo hovoriť niečo o rozvrátenom rozpočte, lebo sami potvrdzujete, že tie peniaze tam sú a že dôchodcom tie peniaze dať idete a tak ako ja, aj vy dobre viete, že tam nie sú peniaze len tých 440 mil., ktoré potrebujete na tých 300 eur, ale že tam sú aj peniaze, aj keby ste chceli splniť svoj sľub 640 eur každému dôchodcovi do Vianoc, tak tie peniaze tam sú. Druhý mýtus a klamstvo, ktorý som tu počúval v rozpravách, bol o tom, ako sme my vôbec nepomáhali dôchodcom a naše vlády nepomáhali a že to ste boli vy, že Igor Matovič kašlal na dôchodcov a keby nebolo vás, tak nedostanú nikdy nič. Každý dôchodca vie, že za našej vlády dostávali najviac peňazí. Hovorí o tom aj takýto graf, ktorý všetci dobre poznáte, koľko miliárd dostávali dôchodcovia za našich vlád a koľko za vlád SMER-u a HLAS-u, diametrálny rozdiel, dostávali omnoho viac peňazí a každý dôchodca to vie. Žiadna vláda SMER-u a HLAS-u sa s tým nemôže vyrovnať a je to proste holý fakt. Svoj sľub voličom nedodržíte, žiadny dôchodca nedostane 640 eur, tak ako ste im sľúbili. No nebyť nás, v skutočnosti by nedostali nič. Áno, počujete správne. Keby nebolo nás a toho, že do toho búšime, tak by dôchodcovia nedostali nič a dneska ste to potvrdili sami. Pán Branislav Ondruš, pravá ruka, pán minister, vitajte, pravá ruka vás, pán minister, dneska na otázku, prečo toto takto robíte, že najprv nič a potom 150 eur a potom 300, na finančnom výbore všetkým poslancom, aj vašim koaličným, aj opozičným povedal: „Dôvod je úplne jednoduchý, časť opozície nás neustále kritizuje, čo je, samozrejme, aj predmetom rozpravy k návrhu zákona, že sme sľúbili doručiť riadny 13. dôchodok teda vo výške priemernej starobnej penzie za rok 2023." Pán minister, povedal váš štátny tajomník, vaša pravá ruka, pán Ondruš, na finančnom výbore. Chcem teda oznámiť všetkým dôchodcom, že tak ako sme sa o nich starali počas našich vlád a ako dostali toľko peňazí, ktoré dovtedy nikdy nevideli za vlád SMER-u a HLAS-u, tak sme sa o nich dokázali dokonca postarať aj z opozície tým, že sme búšili na stranu HLAS a na ich predvolebný sľub doručiť dôchodcom do Vianoc každému 640 eur a keby sme nebúšili do vás, tak by ste nedoručili ani to, čo im teraz idete dať, teda tých 300 eur. (Potlesk.) Ďakujem veľmi pekne.